text: Farverig kunstnerkoloni blev i dag genoplivet
  15 januar 2017 kl. 16.04
  Flere kunstnere arbejder i dag med deres malerier for at sætte fokus på Munkebjerg Hotels fortid som kunstnerkoloni.
  Tilbage i slutningen af 1880erne og frem til 1928 var der på det gamle Munkebjerg Badehotel ved Vejle en kunstnerkoloni.
  Godt nok en kunstnerkoloni, der aldrig har fået samme status som den samtidige i Skagen, men det har været en væsentlig del af hotellets historie, og derfor bliver der, her i det nuværende hotels jubilæumsår, sat fokus på den periode.
   En af de kunstnere, der dengang opholdt sig på hotellet, var bl.a. Einar Wegener, hvis liv fornylig er blevet skildret i Hollywood-filmen ”The Danish Girl”.
  Det nuværende Munkebjerg Hotel fejrer i år 50 års jubilæum. Det er blevet bygget ovenpå det gamle badehotel.
  Kunstnerne arbejder på hotellet frem til og med den 22. januar.
  